દ્વારકાના ટી.વી.સ્ટેશન વિસ્તારમાં સાત વર્ષની બાળકીનું મોબાઈલ ચાર્જિંગ કરતી વખતે ઈલેકટ્રીક શોકથી મોત નિપજતા પરિવારજનોમાં ભારે કલ્પાંત સર્જાયો હતો. પ્રાપ્ત વિગત અનુસાર રવિવારે દ્વારકાના ટી.વી.સ્ટેશન વિસ્તારમાં રહેતા ધર્મેશભાઈ રાઠોડની સાત વર્ષની પૂત્રી શ્રધ્ધાનું પોતાના ઘરે મોબાઈલ ચાર્જમાં મૂકવા જતી હતી તે વેળા મોબાઈલ ચાર્જરમાં ફોલ્ટ હોય તેમ ચાર્જમાં મૂકવા જતી વખતે તેણીને ઈલેકટ્રીક શોક લાગ્યો હતો. ઈલેકટ્રીક શોકનો જોરદાર જટકો લાગતાં શ્રધ્ધાને ગંભીર ઈજા પહોંચી હતી. જેને તાત્કાલીક સારવાર અર્થે દ્વારકાની સરકારી હોસ્પિટલ ખાતે ખસેડવામાં આવતાં સરકારી હોસ્પિટલમાં ફરજ પરના તબીબે તેને તપાસી મૃત જાહેર કરી હતી. ત્યારબાદ બાળકીને પી.એમ. માટે લઈ જવાઈ હતી. ઘટનાની જાણ થતાં દ્વારકા પોલીસ પહોંચી હતી. અને સમગ્ર ઘટના અંગે ધોરણસરની તપાસ હાથ ધરી હતી.